แบงก์หนุนรัฐปรับจีดีพี เน้นลงทุนแทนส่งออก
แบงก์หนุนรัฐบาลปรับสัดส่วนเศรษฐกิจไทย เน้นลงทุนแทนส่งออก
16 ต.ค. 2558

แบงก์หนุนรัฐบาลปรับสัดส่วนเศรษฐกิจไทย เน้นลงทุนแทนส่งออก
น.ส.อุสรา วิไลพิชญ์ นักเศรษฐศาสตร์อาวุโส ธนาคารสแตนดาร์ดชาร์เตอร์ด (ไทย) เปิดเผยว่า ไทยต้องเปลี่ยนจุดโฟกัสในการขับเคลื่อนเศรษฐกิจจากการส่งออกที่ขยายตัวได้ยาก เพราะปริมาณการค้าโลกลดลงและปัญหาเชิงโครงสร้างของเราเองที่ต้องใช้เวลาในการแก้ไข มาเป็นการลงทุนของรัฐที่จะดึงการลงทุนใช้จ่ายของเอกชนตามมา แต่ในขณะเดียวกัน ก็จะต้องเร่งพัฒนาศักยภาพด้านสินค้าส่งออกไทยให้กลับเข้าสู่ซัพพลายเชนของสินค้าในตลาดโลกด้วย ดังนั้น ในช่วงนี้จึงต้องเร่งเม็ดเงินลงทุนจากรัฐออกมาให้ได้
น.ส.อุสรา กล่าวว่า ปัจจัยสำคัญของเศรษฐกิจไทยในปีหน้า คือการลงทุนของภาครัฐที่จะทำให้การลงทุนเอกชน การลงทุนโดยตรงจากต่างประเทศ และการบริโภคตามมา ซึ่งหากปัจจัยต่างๆ เป็นไปตามที่คาดการณ์ในปีถัดๆ ไป ก็จะทำให้อัตราการเติบโตของเศรษฐกิจไทยเฉลี่ย 6 ปีข้างหน้า (2016-2023) ฟื้นตัวสู่ระดับ 4.5% จากเฉลี่ย 6 ปีที่เติบโต 2.9%
สำหรับประมาณการเศรษฐกิจไทยในปีหน้านั้น คาดการณ์ที่ระดับ 4% สูงกว่าปีนี้ที่คาดการณ์ไว้ 2.9% ภายใต้สมมติฐานที่มีเม็ดเงินจากการลงทุนขนาดใหญ่ของภาครัฐออกมาได้ ซึ่งขณะนี้ในบางโครงการก็เห็นเป็นรูปธรรมบ้างแล้ว ประกอบกับการใช้จ่ายและลงทุนของภาครัฐ ซึ่งส่วนหนึ่งมาจากงบประมาณประจำปีที่เพิ่มขึ้น 1.4 แสนล้านบาท รวมถึงจากมาตรการช่วยเหลือและกระตุ้นเศรษฐกิจอื่นๆ ของรัฐ